Eekoo avaa pakohuonepelin Lappeenrantaan – aikoo hyödyntää lähiseudun legendoja ja tarinoita

Pakohuonepeli avataan Old Corner Bankin yläkertaan. Riina Haapala

toimitus

Etelä-Karjalan Osuuskauppa Eekoo avaa kesällä pakohuonepelejä Lappeenrantaan.

Room Escape -pelit ovat viime vuosina saavuttaneet suuren suosion, mutta Lappeenrannan keskustassa sellaista ei vielä ole.

–Vastaamme nyt toiveisiin ja rakennamme pelit kaupungin ykköspaikalle, Valtakadun ja Kauppakadun kulmaan, Old Corner Bankin yläkertaan, kertoo Eekoon matkailu- ja ravitsemiskaupan toimialajohtaja Aleksi Vuorinne

Yhteistyökumppaniksi pelien tuotantoon valikoitui jyväskyläläinen Mysteeri Experience Oy. Mysteerillä on omia pakohuoneita Jyväskylän lisäksi myös Tampereella ja Kuopiossa.

Pankkitalolla on oma kiehtova ja traaginenkin historiansa.

–Pelituotannosta tulee mielenkiintoinen, sillä meillä on käytettävissämme pala paikallista historiaa aivan kaupungin keskellä, Mysteerin luova johtaja Emmi Kärnä kertoo.

–Aiomme käyttää pelitarinoissa taustoina mahdollisimman paljon lähiseudun legendoja ja tarinoita. Emme malta odottaa, että saamme lukita lappeenrantalaisia Pankin yläkertaan, hehkuttaa Kärnä.

Huoneet saadaan käyttöön elokuun alkupuolella.